贈子瞻  其二
作者：徐積
朝代：宋

paragraphs: 翰林豈特文章工，赤心白日相貫通。
先與吳人除二凶，次與吳田謀常豐。
乃與徒役開西湖，狹者使廣塞者除。
溉田不知幾萬夫，其田立變爲膏腴。
世世可知無旱枯，吳人衣食常有餘。
有餘之人善可趣，官司亦可省刑誅。
無窮之利誰與俱，前有白傅後有蘇。
翰林如此能成務，吳人叩額呼爲父。
未知何處立生祠，定是吳山行坐處。
翰林却過淮之東，無人不看眉陽公。
玉堂氣貌將以恭，又到南城尋老農。
仍使尊中酒不空，玉泉最好白醅醲。
便將玉水傾喉嚨，須臾醉倒無憂翁。
老翁雖醉不敢迂，記得杭州三事書。
欲毗舜智臯陶謨，事防沮隔有所拘。
翰林此說若行諸，聖朝惠澤可大敷。
譬如雷雨動天衢，曠然霈然而廓如。
無分草木與蟲魚，一時奮振皆霑濡。
滿堂飲酒盡歡娛，更無一人泣向隅。
老農雖然無所逋，願同衆口齊歡呼。